Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите за социјална заштита Александра Божиновска со службена легитимација број 28-0011 и Фитим Фејзулу со службена легитимација број 28-0016, изврши контролен инспекциски надзор над субјектот на инспекциски надзор Приватна установа за социјална заштита на стари лица „МИРКОСКИ“, Скопје со седиште на бул. Јане Сандански бр.3-а, Аеродром Скопје застапувана од Директорот Чедомир Миркоски и со Записник ИП1 16-358 од 22.12.2023 година ја утврди фактичката состојба и врз основа на член 336 став 1 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/21, 294/21, 99/22, 236/2022 и 65/2023) го донесе следното:

**Р Е Ш Е Н И Е**

Се изрекува ОПОМЕНА на Чедомир Миркоски Директор на Приватна установа за социјална заштита на стари лица „МИРКОСКИ“, Скопје, да ги отстрани неправилностите и недостатоците утврдени при вршење на **контролниот инспекциски надзор**, односно да постапи по определените инспекциска мерки од решението ИП1 бр. 16-358 од 16.08.2023 година

 Установата по службена должност да ја усогласи својата работа и своите акти со одредбите од Законот за социјалната заштита („Службен весник на Република Северна Македонија,, број 104/2019) и по усогласување на актите да поднесе барање до Комисијата за лиценцирање на даватели на социјални услуги, согласно член 365 од Законот.

**Рокот за извршување на изречената инспекциска мерка изнесува 60 дена од денот на добивање на решението.**

2. Установата со дозволен капацитет на сметување за 60 корисници која спаѓа во установи кои сместуваат од 35 до 70 корисници да обезбеди соодветен број на вработени стручни кадри и тоа: еден (1) социјален работник, еден одговорен работник за нега во смена (медицинска сестра-ССС), односно да има вработено четири (4) медицински сестри и една геронто домаќинка на 10 корисници во смена, односно како исклучок 2 геронто домаќинки за сите корисници во трета смена (НКВ и ССС), односно да има вработено 19 геронто домаќинки, согласно член 171 од Законот и член 17 став 1 точка 2 алинеја 1, 3 и 4 од Правилникот за нормативите и стандардите за простор, опрема, стручни кадри и средства потребни за основање и започнување со работа на установа за социјална заштита за стари лица (,,Службен весник на Република Македонија,, бр.125\15).

**Рокот за извршување на изречената инспекциска мерка изнесува 60 дена од денот на добивање на решението.**

3. Установата со дозволен капацитет на сметување за 60 корисници која спаѓа во установи во кој се сместени од 35 до 70 корисници да вработи соодветен број на работници и тоа три лица помошен персонал (перална/шивач/хигиена), согласно член 171 од Законот и член 18 став 3 алинеја 2 од Правилникот за нормативите и стандардите за простор, опрема, стручни кадри и средства потребни за основање и започнување со работа на установа за социјална заштита за стари лица (,,Службен весник на Република Македонија,, бр.125\15.

**Рокот за извршување на изречената инспекциска мерка изнесува 60 дена од денот на добивање на решението**

4.Директорот или друго овластено лице во установата за сместување на стари лица е должен веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки , согласно член 334 став 4 од Законот.

 Жалбата изјавена против ова решение, не го одлага неговото извршување.

 **О б р а з л о ж е н и е**

 Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 322 и 329 став 1 алинеја 2 од Законот за социјалната заштита, преку инспекторите за социјална заштита Александра Божиновска со службена легитимација број 28-0011 и Фитим Фејзули со службена легитимација број 28-0016 изврши контролен инспекциски надзор во Приватна установа за социјална заштита на стари лица „МИРКОСКИ“ Скопје, во поглед на спроведувањето и примената на Законот за социјалната заштита, Законот за установите (,,Службен весник на РМ ,,број 32/2005, 120/2005 и 51/2011 и ,,Службен весник на РС,, број 99/22), подзаконските, општите, поединечните и другите акти донесени врз нивна основа, со цел да се утврди постапувањето на Установата, по Решение број ИП1 16-358 од 16.08.2023 година, за отстранување на недостатоците и неправилностите констатирани на записник број ИП1 16-358 од 16.08.2023 година, во постапката за остварување и користење на услугата на вон-семејна социјална заштита – сместување во установа за стари лица.

Инспекторите за социјална заштита по извршен редовен инспекциски надзор на ден 10.08.2023 и 15.08.2023 година над субјектот на инспекциски надзор ПУСЗ „МИРКОСКИ“ Скопје, за остварување и користење на услугата на вон-семејна социјална заштита – сместување во установа за стари лица, за отстранување на недостатоците и неправилностите констатирани на записник број ИП1 16-358 од 16.08.2023 година, донесоа решение број ИП1 16-358 од 16.08.2023 година, со кое се определени мерки и рокови за постапување.

На ден 20.12.2023 година инспекторите извршија контролен инспекциски надзор и притоа е утврдено дека Установата не постапила по определените мерки во решението ИП1 бр.16-358 од 16.08.2023 година на инспекторите за социјална заштита, **со што е сторен прекршок по член 350-а став 1 алинеја 1 и алинеја 3 од Законот за социјалната заштита -,,не постапи по решението за отстранување на констатираните недостатоци и неправилности во определениот рок (член 338 став 1 алинеја 1 од овој закон),, и „веднаш по истекот на рокот определен за извршување на инспекциската мерка, а најдоцна во рок од три дена писмено не го известил инспекторот дали се извршени инспекциските мерки ( член 334 став 4 алинеја 1 од Законот)“.**

Имено, инспекторите при контролниот инспекциски надзор утврдија дека не е постапено во целост по определените мерки од решението број ИП1 16-358 од 16.08 година, односно Установата на денот на контролниот инспекциски надзорот нема соодветен број на вработени стручни кадри: еден социјален работник, еден одговорен работник за нега во смена (медицинска сестра - ССС), односно 4 медицински сестри, една геронто домаќинка на 10 корисници во смена, односно како исклучок 2 геронто домаќинки за сите корисници во трета смена (НКВ и ССС), односно да има вработено 19 геронто домаќинки и три лица помошен персонал (перална/шивач/хигиена) .

Согласно член 76 став 2 од Законот за инспекциски надзор („Службен весник на Република Северна Македонија,, број 102/2019), ,,не постапувањето по инспекциски акт, претставува основа за примена на инспекциска мерка во согласност со закон,,.

Согласно член 336 став 1 од Законот за социјалната заштита ,,доколку при вршење на инспекциски надзор, овластениот инспектор утврди дека е сторен прекршок од членовите 350, 350-а став 1 алинеја 1, 3, 5 и 6 и став 2 алинеи 1, 2 и 4, 350-б, 351, 352, 353 и 354 од овој закон, овластениот инспектор со решение изрекува опомена и определува рок во кој субјектот на инспекциски надзор е должен да ги отстрани неправилностите и недостатоците утврдени на записник.

Бидејќи установата за социјална заштита во определениот рок не ги отстранила недостатоците утврдени во решението број 16-358 од 16.08.2023 во согласно со член 341 став 2 од Законот, инспекторите без одлагање ќе го известат министерот во насока на преземање на понатамошни мерки.

Врз основа горенаведеното и утврдената фактичка состојба при контролниот инспекциски надзор, се донесе решение како во диспозитивот.

 Жалбата не го задржува извршувањето на решението согласно член 340 став 2 од Законот.

**Правна поука:** против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-333 од 29.12.2023 година.

 **Инспектори за социјална заштита**:

 Александра Божиновска

 Фитим Фејзули